U23-rytteren Jasper Hamelink vendte ryggen til sin enkeltstartscykel i få fatale minutter i mandags og fik stjålet sin dyre tohjulede ven. Nu er den tilbage hos hollænderen.

Leder i Christiania Sports Club, Werner Huusfeldt, har tidligere onsdag middag afleveret cyklen til sin rette ejermand.

- Jeg har gjort min gode gerning, og det var en ære at få lov til at give ham den tilbage. Han har jo selv betalt den. Den har kostet 15.000 euro, så den var savnet, siger Werner Huusfeldt.

Læs også: Holm: Chiapucci, det fede dyr

Lederen i Christiania Sports Club har intet med tyveriet at gøre, men gerningsmanden havde tidligere forsøgt at sælge enkeltstartscyklen på fristadens område. Den vakte opsigt ud over det sædvanlige, og nogle af områdets beboere konfiskerede cykel. Den blev så overdraget til Werner Huusfeldt, der afleverede cyklen i VM-lejren.

- Han var virkelig glad og lettet, så det var rart at se. Det ville da også være synd, hvis han skulle undvære den, når han selv har betalt for den i dyre domme. Nu kan han cykle videre, siger Huusfeldt.

Tyveriet fandt sted i mandags efter mændenes U23 enkeltstartsløb. Jasper Hamelink førte på det tidspunkt løbet og skulle i det såkaldte hot seat. Mens han fik tørt tøj på af sin massør, blev cyklen stjålet af en hurtig tyv. Gazelle-tempocyklen er efter en tur rundt i København og Christiania nu endelig hjemme igen.